પી.આઈ ચૌહાણે રસ્તામાંથી જ તેમના ડીસીપી મનિન્દર પવારને ફોન કર્યો. જોગાનુંજોગ ઝોન-૬ ડીસીપી આ દિવસે એક ફંક્શનમાં હતા અને તેમનો ફોન રિસિવ ન થયો. પી.આઈ ચૌહાણ ઘટનાની ગંભીરતા સમજી ગયા હતા, તેમણે તાત્કાલીક બીજો ફોન ચાલુ ગાડીએ જ ક્રાઇમ બ્રાન્ચના ડીસીપી હિમાંશુ શુક્લાને લગાવ્યો. હિમાંશુ શુક્લાને અપહરણ અને ખંડણીની વાત કરી ત્યારે તેમને પણ ફાળ પડી કે શહેરમાં તહેવાર પૂર્વે જ અપહરણની બે ઘટના? કોઇ ખંડણીખોર ગેંગ સક્રિય થયાની આશંકાથી તેમણે મણિનગરમાં જ રહેતા ક્રાઇમ બ્રાન્ચના પી.આઈ સતિષ ચૌધરીને તાત્કાલીક ડીએમ ચૌહાણ પાસે મોકલી આપ્યા. હિમાંશુ શુક્લા પણ વીસેક મિનિટમાં મણિનગર પોલીસ સ્ટેશન પહોંચી ગયા.